b'\n_START_ARTICLE_\nTakaisinmaksukyky\n_START_PARAGRAPH_\nTakaisinmaksukyky tarkoittaa yrityksen kyky\xc3\xa4 selviyty\xc3\xa4 vieraan p\xc3\xa4\xc3\xa4oman maksuvelvoitteista tulorahoituksen avulla. Takaisinmaksukyky\xc3\xa4 arvioidaan tilinp\xc3\xa4\xc3\xa4t\xc3\xb6sanalyysin avulla._NEWLINE_Jos yritys selviytyy helposti vieraan p\xc3\xa4\xc3\xa4oman maksuvelvoitteista, sen maksukyvytt\xc3\xb6myysriski ja konkurssiuhka ovat pieni\xc3\xa4 niin kauan kuin tulorahoitus pysyy hyv\xc3\xa4n\xc3\xa4. Riski ja uhka kasvavat olennaisesti, jos tulorahoituksessa on paljon vaihtelua.\n_START_SECTION_\nKorollisten velkojen takaisinmaksu\n_START_PARAGRAPH_\nYrityksen veloista korollinen velka on sit\xc3\xa4 velkaa, joka on maksettava sitoumuksen kuten velkakirjan mukaan takaisin. Korolliset velat hoidetaan liiketoiminnan tuottamilla rahoilla. Sit\xc3\xa4 vastoin koroton velka hoitaa \xe2\x80\x9ditse itse\xc3\xa4\xc3\xa4n\xe2\x80\x9d eli lis\xc3\xa4\xc3\xa4 velkaa tulee, kun vanhaa maksetaan pois. Korollisen velan maksuun taas uusi lainanotto ei yleens\xc3\xa4 ole j\xc3\xa4rkev\xc3\xa4\xc3\xa4 tai mahdollista.\n_START_SECTION_\nKassavirta\n_START_PARAGRAPH_\nToinen tapa arvioida tulorahoituksen riitt\xc3\xa4vyytt\xc3\xa4 on k\xc3\xa4ytt\xc3\xa4\xc3\xa4 kassavirtaa. Positiivinen kassavirta ei kuitenkaan ole takuu siit\xc3\xa4, ettei yritys olisi l\xc3\xa4hell\xc3\xa4 maksukyvytt\xc3\xb6myytt\xc3\xa4.'